અમદાવાદઃ ‘ગૂર્જર’ પરિવાર અને ‘ધૂમકેતુ’ પરિવારના સંયુક્ત ઉપક્રમે ત્રણ વાર્તાકારોને અમદાવાદમાં 21મી એપ્રિલે ‘ધૂમકેતુ નવલિકા પુરસ્કાર’ એનાયત કરવાનો સમારોહ યોજાયો હતો. સાહિત્યકાર રઘુવીર ચૌધરીના અધ્યક્ષપદે અને વીનેશ અંતાણીના અતિથિવિશેષપદે આયોજિત આ સમારોહમાં પ્રભુદાસ પટેલને ‘વન્યરાગ’ વાર્તાસંગ્રહ માટે, જિજ્ઞેશ બ્રહ્મભટ્ટને ‘કંઈ પણ બની શકે’ વાર્તાસંગ્રહ માટે અને દીવાન ઠાકોરને ‘ફરકડી’ વાર્તાસંગ્રહ માટે ધૂમકેતુ નવલિકા પુરસ્કાર એનાયત કરવામાં આવ્યા હતા. ધૂમકેતુ નવલિકા પુરસ્કાર વર્ષ 1990થી એનાયત કરવામાં આવે છે. અત્યાર સુધીમાં કુલ 26 વાર્તાકારોને આ પુરસ્કાર એનાયત થયો હતો, હવે આ ત્રણ વાર્તાકારો સહિત કુલ ઓગણત્રીસ વાર્તાકારોને આ પુરસ્કારથી સન્માનિત કરવામાં આવ્યા છે.